NARIADENIE KOMISIE (ES) č. 71/2009
z 23. januára 2009,
ktorým sa stanovuje množstvo kukurice dostupnej v rámci intervencie počas fázy 2 hospodárskeho roka 2008/2009
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1),
so zreteľom na nariadenie Komisie (ES) č. 687/2008 z 18. júla 2008, ktoré stanovuje postupy pre preberanie obilnín platobnými agentúrami a intervenčnými agentúrami a stanovuje metódy analýzy pre určenie akosti obilnín (2), a najmä na jeho článok 3 ods. 2 druhý pododsek,
keďže:
(1)
V článku 3 nariadenia (ES) č. 687/2008 sa určujú pravidlá prideľovania množstiev kukurice oprávnených na intervenciu pre hospodársky rok 2008/2009. Prideľovanie sa uskutoční v dvoch fázach nazývaných „fáza 1“ a „fáza 2“.
(2)
Celkové množstvo kukurice ponúknuté na intervenciu počas fázy 1, ktorá prebiehala od 1. augusta do 31. decembra 2008, neprekročilo limit stanovený v článku 11 ods. 1 druhom pododseku písm. a) nariadenia (ES) č. 1234/2007. Preto je potrebné uverejniť množstvo kukurice, ktorú možno ponúknuť v rámci intervencie počas fázy 2 hospodárskeho roku 2008/2009.
(3)
Podľa článku 3 ods. 1 tretieho pododseku nariadenia (ES) č. 687/2008 začína fáza 2 dňom nasledujúcim potom, ako Komisia uverejní v Úradnom vestníku Európskej únie množstvo, ktoré je dostupné na intervenciu pre túto fázu. Tento deň je prvým dňom prekladania ponúk vo všetkých členských štátoch a táto fáza sa skončí najneskôr 30. apríla v Grécku, Španielsku, Taliansku a Portugalsku, 30. júna vo Švédsku a 31. mája v ostatných členských štátoch. Je preto potrebné ustanoviť, aby toto nariadenie nadobudlo účinnosť v deň jeho uverejnenia v Úradnom vestníku Európskej únie,
PRIJALA TOTO NARIADENIE:
Článok 1
Množstvo kukurice, ktoré možno ponúknuť v rámci intervencie počas fázy 2 hospodárskeho roka 2008/2009 podľa článku 3 nariadenia (ES) č. 687/2008, predstavuje 172 377 ton.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 23. januára 2009